text: Правен прецедент: Три държави искат екстрадиция на Брендо | Bunt
  събота 18 септември 2021 / 17:01
  Прокуратурата е изпратила документи до Украйна за предварителното задържане на Евелин Банев-Брендо и искане за екстрадицията му в България, за да излежи 6-годишната си присъда за пране на пари от наркотрафик, окончателно влязла в сила от 2018 г. Дали Банев ще бъде екстрадиран в България обаче все още не е сигурно, тъй като и други две държави го издирват заради влезли в сила присъди за наркотрафик – Италия и Румъния.
  За ареста на Банев край Киев бе съобщено в петък (10 септември) и той ще остане в ареста там за 20 дни – до 25 септември, докогато е крайният срок за изпращане на молба за екстрадиция от страна на българската прокуратура, а такава вече е изпратена. Случаят с Банев е правен прецедент, коментира зам. градският прокурор на София Иво Илиев, цитиран от БТА и БНР.
  "Логиката е като български гражданин той да бъде предаден на България, разбира се, да си изтърпи присъдата. Тъй като обаче тук има колизия с други две присъди, това е въпрос, който ще се реши от украинския съдебен орган по тяхното законодателство. Какво ще е крайното решение и кога, не може да се каже, защото законодателството на двете държави е различно", каза Илиев.
  В Италия Банев е осъден на 20 години затвор, а в Румъния има влязла в сила 10-годишна присъда.
  "Ако бъде върнат в България, страната ни ще изиска информация за останалите присъди. При тази хипотеза важат правата за обединяване на присъди", обясни Илиев.
  От прокуратурата не се ангажираха с прогноза кога украинските власти ще отговорят на искането Евелин Банев.
  По думите на Илиев в случая има конкуренция на основания за екстрадиция. Зам. градският прокурор на София определи казуса като изпитание и тест по какъв начин ще се действа.
  "Ние такъв случай, доколкото ми е известно, нямаме при нас", посочи още Илиев.
  Присъдата на Банев е влязла в сила на 26 април 2018 г., когато Софийската градска прокуратура незабавно е разпоредила той да бъде задържан и закаран в затвора. Спрямо него е наложена и забрана за напускане на страната. След като е установено, че той не пребивава на известните адреси и местонахождението му в страната е неизвестно, Банев е обявен последователно за местно, общодържавно и международно издирване.